SA glo binnekort van Britse rooilysSatsa het ŉ hernieude beroep op Brittanje gedoen om Suid-Afrika van die land se reisrooilys te laat verwyder. (Argieffoto: Satsa) Suid-Afrika sal na bewering binne die volgende paar dae van Brittanje se reisrooilys verwyder word. ’n Regeringsbron het aan die Britse publikasie The Telegraph gesê Brittanje se lang rooilys van 54 lande sal na verwagting in die komende week drasties verkort word. “Ons verwag ’n skerp afname in die rooilys. Daar kan selfs net nege lande op die lys oorbly,” het die bron gesê. Lande wat volgens die bron van die lys verwyder word, sluit in Suid-Afrika, Meksiko, Brasilië, Kaap Verde en Indonesië. ’n Tweede bron het ook aan The Telegraph bevestig dat die Britte se reisrooilys “aansienlik” verkort gaan word. Die beweerde veranderinge, wat voorsiening daarvoor maak dat volledig ingeënte reisigers die betrokke lande kan besoek sonder om by hul terugkeer na Brittanje te isoleer, sal na verwagting Donderdag aangekondig word nadat die huidige lys hersien is. Volgens die regeringsbron wil Britse ministers steeds beperkings handhaaf om Britte teen Covid-19-variante te beskerm hoewel die regering ’n reisbeleid wil vermy wat “onnodig beperk” is. “Teikenkwarantyn sal bly, maar op minder plekke,” het die bron gesê. Die verkorting van Brittanje se rooilys sal ongetwyfeld op tuisbodem verwelkom word. Dít ná beroepe vanuit verskeie oorde om Suid-Afrika van die land se reisrooilys te laat verwyder. Dié lys word gebruik om die risiko van Covid-19 in verskillende lande aan te dui. Suid-Afrika se voortgesette insluiting op die rooilys is vroeër vandeesweek weens die land se lae infeksiekoers as verregaande bestempel. Maroela Media het vroeër berig Suid-Afrika het ook sy derde vlaag infeksies agter die rug en die somervakansie lê voor – spitstyd vir Britse besoekers. Britte is boonop die grootste groep besoekers aan Suid-Afrika.